Στην ανακοίνωσή της η ΠΟΣΠΕΡΤ επιβεβαιώνει τις σχετικές πληροφορίες που άρχισαν να κυκλοφορούν από το μεσημέρι της Τετάρτης και συγκεκριμένα ότι:

Τα ξημερώματα της Τετάρτης «η διοίκηση Ζούλα – Γαμπρίτσου, σε συνεργασία με τον γενικό διευθυντή ειδήσεων Καφαράκη και άλλους «αρμόδιους», αφού απέτυχε να «συμμορφώσει προς τα υποδείξεις» αφ΄ ενός τη συνάδελφο δημοσιογράφο Σπυριδάκη, προϊσταμένη του σταθμού της ΕΡΤ Αιγαίου και αφετέρου τη συνάδελφό της δημοσιογράφο Τζινέλη , κατέβασαν το δυσάρεστο για την κυβέρνηση ρεπορτάζ στο οποίο περιγράφονταν τα τελευταία γεγονότα στη Λέσβο.» Αμέσως μετά φοβούμενοι και άλλες τέτοιες περιπτώσεις «ανυπακοής» στις …εντολές ,επέβαλλαν σε όλους τους συντάκτες της ΕΡΤ στην περιφέρεια μια ηλεκτρονικού τύπου λογοκρισία, μπλοκάροντάς τους τη δυνατότητα να δημοσιεύουν ειδήσεις από την περιφέρεια στην ιστοσελίδα της ΕΡΤ ελεύθερα και χωρίς διευθυντικό «φιλτράρισμα» και …διορθώσεις. Η εντολή που δόθηκε στους προϊστάμενους των περιφερειακών σταθμών και στους συναδέλφους δημοσιογράφους ήταν ξεκάθαρη, «εάν έχετε οποιοδήποτε κείμενο προς δημοσίευση θα το στέλνετε στο email του προιστάμενου ενημέρωσης στην Αθήνα και αυτός θα κάνει τις ανάλογες ενέργειες». Το επόμενο εξόφθαλμο δείγμα ακραίας λογοκρισίας που επέβαλλε η διοίκηση της ΕΡΤ, ήταν στο μεσημβρινό δελτίο της ΕΡΤ1 στις 15.ΟΟ. Η συνάδελφος δημοσιογράφος της ΕΡΤ Αιγαίου Τζινέλη ενώ ήταν έτοιμη να βγεί στον αέρα απ΄ευθείας από τη δυτική Λέσβο, έχοντας δίπλα της τον Δήμαρχο και 4.000 κατοίκους διαδηλωτές, απαντώντας στην off air παρέμβαση του παριστάμενου στο control του studio γεν. διευθυντή ειδήσεων Καφαράκη, ο οποίος δεν ήθελε στο πλάνο ούτε τους κατοίκους ούτε να ακουστεί ο Δήμαρχος, δήλωσε ότι δεν μπορεί να μετακινηθεί.Ο κ. Καφαράκης δεν δίστασε ούτε δευτερόλεπτο, η εντολή στο control ήταν κοφτή «δεν θα βγάλετε την Τζινέλη». Οι κάτοικοι της Λέσβου όπως μας πληροφόρησαν, είναι εξαγριωμένοι εναντίον της ΕΡΤ και για αυτή την πράξη λογοκρισίας που συνέβη μπροστά στα μάτια τους.Καθιστούμε υπεύθυνη τη διοίκηση και ηθική αυτουργό για ότι κακό συμβεί στους συναδέλφους μας, που κοπιάζουν για να είναι η ΕΡΤ κοντά στην επικαιρότητα μεταδίδοντας έγκυρα και έγκαιρα τις ειδήσεις, όπως απαιτεί η κοινωνία και η συνταγματική της αποστολή.

Στην καταγγελία της η ΠΟΣΠΕΡΤ αναφέρει ότι «είναι προφανές ότι για τον πρωθυπουργό που έχει υπό την άμεση εποπτεία του την ΕΡΤ, για τον πρώην διευθυντή του γραφείου του και νυν διορισμένο πρόεδρό της κ. Ζούλα, και για τους «εκ των αρίστων» επιλεχθέντες διευθ. σύμβουλο κ. Γαμπρίτσο και τον προϊστάμενο της γενικής διεύθυνσης ειδήσεων κ. Καφαράκη, η ελευθερία της έκφρασης και η προστασία της ελευθεροτυπίας είναι ψιλά γράμματα κι όχι θεμελιώδη δικαιώματα, χωρίς τα οποία η Δημοκρατία δεν μπορεί να λειτουργήσει ούτε ως πρόσχημα»

Καλεί τέλος την Επιτροπή Θεσμών της Βουλής, το ΕΣΡ και τις Ενώσεις των δημοσιογράφων να παρέμβουν ενάντια στη λογοκρισία και την παραβίαση της ελευθερίας του Τύπου από τη διοίκηση της ΕΡΤ.